
ORATIO  H ARYEIANA. 


Hodierna  die,  qua  beneficio  Clarissimi  Harveii  laudibus  exor- 
nandi sunt,  quicunque  academiam  nostram  munificentia  aut 
bonarum  artium  studiis  ampliarint  et  sustentarint,  ita  propositum 
collineare  finem,  ut  non  ab  Harveio  ipso  initium  faciam,  plane 
difficile  esset:  prsesertim  quod  in  tali  coetu  locum  sibi  facile  pri- 
mum vindicat.  Me  vero,  si  quid  de  eo,  tantus  cum  esset,  indigni 
et  temere  concepti  proferre  videar,  veniam  a vobis  eo  impetra- 
turum confido,  quod  non  sponte  mea,  sed  auctoritate  clarissimi 
praesidentis  adactus,  et  aliena  fungens  vice  hoc  munus  suscepi ; 
etsi  nemini  cedo,  qui  Harveium  admiratione,  et,  si  viribus  liceret, 
imitatione  lubentius  prosequeretur. 

Verum,  etsi  huic  muneri  obeundo  impar  sim,  quantum  ad 
Harveii  nomen  et  hujusce  similium  virorum  pro  meritis  amplifi- 
candum attinet,  cuivis  tamen  in  promptu  sit  exempla  quaedam 
et  praecepta  de  vita  et  moribus  eorum  desumpta  proferre,  quae 
communi  omnium  utilitati  inserviant. 

Id  equidem  ad  Harveii  famam  nonnihil  pertinere  arbitror ; 
cujus  ut  reperta  quidem  per  totum  terrarum  orbem  vulgata  sunt, 
ingenium  tamen  ipsum  nequaquam  pro  meritis  innotuit ; etsi 
revera  parum  abfuit,  ut  easdem  quas  Baconus  ipse  Verulamius  ob 
nova  cogitandi  posita  principia  laudes  sibi  vindicare  possit. 

Verum  enimvero,  si  in  hac  Harveii  contemplatione  repertis 
ejus  nonnihil  immoremur,  id  ea  mente  nos  fecisse  putandum  est, 
non  quod  res  satis  cognitas  in  lucem  de  novo  proferre  studeamus, 
sed  quod,  luce  ex  iis  illata,  ingenium  ipsum  hujusce  viri,  et  quod 
in  eo  singulare  sit  perspectius  habituri  simus. 

Cum  multa  alia,  tum  id  praecipue  intercessisse  videtur  inter 
Harveium  et  plerosque  aetatis  suae  philosophos,  ut  eae  conjecturae, 
quas,  experimentis  postea  adhibitis,  obfirmare  voluit,  adeo  pro- 
visum est,  ne  aut  incertae  essent  aut  fortuitae,  ut  argumentis  et 
indiciis  nequaquam  obscuris  ipsae  niterentur.  Quod  profecto  eo 
magis  in  laudem  Harveii  cedet,  si  quis  recordetur  non  modo 
maximam  fuisse  ante  Harveium  conjectandi  temeritatem,  sed  et  a 
Bacono  ipso  in  hac  parte  peccatum  esse.  A Bacono  etenim 
nequaquam  eadem  cautum  est  diligentia,  ut  conjecturae,  e quibus 
inductio  quaelibet  quasi  ortum  capiat,  sanae  essent,  qua  ad  induc- 
tionem ipsam  per  exclusiones  debitas  rite  peragendum  usus  est. 

Id  profecto  nemini  erit  dubium,  postquam  historiam  Baconi 
naturalem  perlustraverit.  Multa  in  eo  libro  se  conjectasse  cre- 
didit vir  celeberrimus,  summum  quidem  momentum  ad  physicam 
scientiam  habitura,  cum  essent  revera  neque  fructifera,  neque 
lucifera. 

Quod  si  vix  Bacono  cedat  Harveius  noster,  qui  Aberas  cogita- 
tionis rerum  vias  patefecerit,  mirus  fuit  quo  illuxit  splendore  inter 
minora  sui  saecli  sidera.  Quod  ita  profecto  manifestius  erit,  si 
quis  eum  vel  cum  illis  conferat  quos  haud  aliter  collaudatos  esse 
suis  temporibus  accepimus,  ac  si  quadam  de  parte  nomen  Harveio 
soli  debitum  sibi  possint  vindicare.  Sic  voluit  obtrectantium 

invidia ! At  non  iniquum  fore  censeo,  ut  quos  arcesserunt  alii 
ad  redarguendas  Harveii  laudes,  eos,  ad  easdem  amplificandas  in 
hoc  coetu  hodie  arcessam. 

Nemini  profecto  dubium  esse  potest,  quin  de  republica  bene 
meriti  sint  ante  Harveium  tres  praecipue  viri,  quia  curam  motibus 
et  functionibus  cordis  et  sanguinis  expendendis  sedulam  dedissent. 
Servetus,  scilicet,  Realdus  Columbus,  et  Caesalpinus ; etsi  lon- 
gissime absint  ut  divisas  cum  Harveio  laudes  aut  tulerint,  aut 
tulisse  debuerint.  Nec  magis  dubitari  potest,  quin  impedimento 
essent,  quominus  in  hac  investigatione  profecerint,  multa  temere 
conjectata,  quag  pro  principiis  hi  viri  clarissimi  habenda  voluere. 

Cujus  rei  documen  haud  obscurum  id  praebet,  ut  de  natura 
hepatis  disceptantes  magnam  illud  viscus  officinam  aut  quasi 
culinam  esse  statuerunt,  in  qua  elaboretur  aut  concoquatur 
sanguis. 

Qua  semel  temere  concepta  sententia,  haud  abs  re  fore  pu- 
tandum est,  ut  motus,  si  qui  sint,  et  cursum  sanguinis  de  hepate 
potius  quam  de  corde  pendere  credant;  cum  autem  nullam  vim 
motricem  hepati  inesse  sentiant,  rem  totam  in  medio  relinquant. 

Nam,  ut  circuitum  quendam  sanguinis  per  pulmones  factum 
conjecturunt,  parum  tamen  ista  valuit  conjectura  ad  veram  rei 
rationem  expendendam.  Quippe  sanguinem  compresso  pulmone, 
e vena  arteriosa  in  arteriam  venosam  exprimi  credidit  Servetus. 
Cordi  sedenim  id  tribuit  munus,  ut  sanguini  non  tam  propellendo 
quam  quasi  vivificando  inserviat.  Quod  autem  ad  circuitum  illum 
majorem  sanguinis  per  vasa  totius  corporis  faciendum,  ne  ulla 
hujus  rei  suspicio  in  mentes  eorum  incidere  potuerit,  obfuscatas 

scilicet,  vel  ab  initio,  pravis  conjecturis,  sub  quarum  maligna  luce 
iter  faciebant.  Quin  Caesalpinus,  qui  proximus  ante  Harveium 
natus  est,  longius  quam  aut  Servetus  aut  Columbus  a vera  doc- 
trina aberravit,  a quo  ponitur  sanguinem  ab  hepate  elaboratum 
cum  spiritu  quodam  aut  aura  vitali  in  corde  ita  commisceri,  ut 
pulsationi  cordis  thoracem  ferientis  aer  subitaneo  expansus  in 
causa  videatur.  Quam  profecto  conjecturam  ut  temeram  et 
indiciis  carentem,  ita  asque  ac  illam  alteram  de  hepatis  natura  im- 
pedimento futuram  esse  liquet,  quin  vera  natura  motus  cordis 
comperiatur.  Quoniam,  si  recte  sentiat  de  ea  re  Caesalpinus, 
pulsus  cordem  thoracem  ferientis  non  systolicus,  sed  diastolicus 
sit,  necesse  est. 

Adeo  hi  viri,  principiis  temere  positis  orsi,  longissime  abfuerunt, 
ut  veritatem  attigerint;  etsi  et  subtilis  essent  et  acris  ingenii,  et 
nequaquam  ignorasse  possent  quae  suis  temporibus  ab  Eustacio  et 
Sylvio  et  Berengaro  de  valvulis  venarum  comperta  aut  cogitata 
essent. 

At  nostro  Harveio,  nunc  enim  ad  eum  veniendum  est,  primo 
aut  soli  sui  saecli  penitus  innotuit,  parum  valere  aut  observata  aut 
experimenta  facta,  quaecunque  pravae  hypothesi  inserviant;  nec 
ullam  ei  hypothesim  placuisse  liquet,  cui  non  ipsa  rei  natura  aut  cer- 
ta quaedam  indicia  fidem  fecerint.  Id  modo  sibi  dandum  postulavit 
Harveius,  ut  cordi  vis  inest  muscularis.  Qua  vi  cordis  concessa, 
nil  vetuit,  quin  coarctatis  ventriculis,  sanguini  per  vasa  mittendo 
possit  inservire.  Quos  ad  hunc  modum  conjectarat  cordis  usus, 
eosdem,  experimentis  factis,  statim  comprobavit.  Cursu  sanguinis 
ad  hunc  modum  primum  conjectato,  dein  comperto, — mox  Har- 

veium  summa  cum  perspicitate  id  quoque  conjectantem  agnosci- 
mus, ut  non  cursus  modo,  sed  et  recursus  quoque  sanguinis  fiat. 
Cujus  rei  duobus  praecipue  indiciis  usus  sit.  Valvulas  scilicet  ve- 
narum tales  esse  comperit,  quales  eas  esse  oporteret  ad  sanguinis 
regressum  expediendum : quin  et  sanguinem  ipsum  majori  copia 
vasa  pertransire  vidit,  quam  ut  alimento  refici  et  suppeditari  possit. 
Quocirca,  si  verbis  ipsius  Harveii  uti  licet,  necesse  fuit,  ut,  mutato 
cursu,  ad  cor  regrediatur.  At  quem  hisce  usus  indiciis  veri- 
similem agnovit,  eundem  ille  sanguinis  regressum  experimentis 
postea  certissimis  comprobatum  reliquit. 

Quantum  distent  non  experimenta  modo  sed  et  praedicta  et  con- 
jectata Harveii  a Serveti  aut  Columbi  aut  Caesalpini  somniis,  vix 
opus  fortasse  fuit,  ut  apud  vos  exponam,  socii  doctissimi; — id 
modo  in  hac  parte  propositum  habui,  ut  eum  tanquam  novam 
philosophandi  viam  ingressum  debitis,  quantum  in  me  situm  est, 
laudibus  amplificem. 

Jactis  ad  hunc  modum  quasi  medicae  scientiae  fundamentis, 
quantum  ad  eam  postea  augendam  contulit  Harveius  incertum  est. 
Magni  eum  pretii  apud  suos  esse  habitum,  et  ab  infelici  Rege 
Carolo  primo  summis  honoribus  cumulatum  minime  incertum. 
Mox  eum,  civili  saeviente  bello,  direpta  domo  profugum  ad  Ox- 
oniam  se  contulisse  accepimus,  ibi  que  commorantem  Collegio 
Mertonensi  praepositum  esse.  Id  equidem  socii  clarissimi  apud  nos 
antiquissimum  duco,  ut  literarum  studia,  quae  nos  in  juventute 
aluerunt,  eadem  et  delectationem  postea,  et,  si  opus  sit,  solatium 
praebeant;  nil  potuit  Harveio  contingere  optatius,  quam,  ut  in 
talem  portum,  naufragio  facto,  recipiatur. 

Sedenim  cavendum  est,  ne  hodierni  instituti  eo  obliviscamur, 
ut  vel  in  Harveio  collaudando  nimii  simus,  cum  ille  quidem  hanc 
orationem  annuam,  non  sibi,  sed  omnibus,  qui  de  Collegio  nostro 
bene  sint  meriti,  dicatam  voluit. 

Quin  beneficiorum  nosmetipsi  plane  immemore11"  essemus,  si  eos 
quidem  taceamus,  qui  in  causa  fuerunt,  ut  haec  academia  nostra 
fundata  sit,  ut  honoribus  aucta,  ut  privilegiis  obfirmata;  qui  vel 
eam  praelectionem  Lumleianam  instituerunt,  in  qua,  si  vera  ferunt, 
Harveii  ipsius  reperta  primum  pervulgata  sunt.  Gratiae  scilicet 
Linacro,  et  Caio,  et  Cadwallo  reddendae  sunt,  non  ob  id  solum  quo 
nobis  ipsi  profuerunt,  sed  ob  ea  etiam,  quae  huic  Collegio  ab  aliis 
benefacta  sunt. 

Magnae  scilicet  mentis  opus  fuit,  novas  res  iis  temporibus  moliri, 
et  societatem  legibus  obfirmatam  construere,  quae  vetaret  inscitiam 
et  audaciam  empiricorum  in  vitas  hominum  impune  grassari;  e 
qua,  volventibus  annis,  orituri  essent,  non  Harveius  modo,  sed  et 
Sydenhamus  et  Freindius,  et  ingenium  vividum  et  perspicax  Rad- 
clivii,  et  quo  nullus  et  suis  et  huic  urbi  toti  dilectior  Meadius,  et 
ipse  pathologiae  anatomicae  apud  nostrates  instaurator  Baillaeus ; 
clari  profecti  viri,  de  quibus  vereor,  ne  satius  fuerit  tacere  quam 
eos  parum  laudare.  — Quin  fieri  vix  potuit  ut  ipse  Linacer,  non  a 
Laurentio  Medico  solo  sed  etiam  a saevissimo  Rege  Henrico  octavo 
dilectus  sit,  ni  penitus  ei  nota  essent  quaecunque  mentes  diversas 
hominum  ita  mulcere,  et  movere,  et  fingere  possint,  ut  alienis 
voluntatibus  ultro  obtemperent.  Nulla  scilicet  in  re  non  instructus 
est,  quae  «L  artem  suam  ita  philosophiam  et  literas  humaniores 
spectaret ; quibus  profecto  ingenii  dotibus  ea  plerumque  vis  inest, 

ut  alios  secum  in  consortium  facile  trahunt,  quicunque  ad  hunc 
modum  exornati  sunt.  Sed  enim  jure  suo  laudantur,  qui  principibus 
sic  placent  viris,  ut  non  tam  sibi  quam  civibus  suis  et  communi 
omnium  saluti  consulere  videantur. 

Qui  Harveium  subsecuti  sunt  in  academia  nostra  acrius  incu- 
buerunt medicinae  ipsius,  quam  Physiologice  studiis ; etsi  in  hac 
parte  minime  praetereundi  sunt  Glissonus  et  Willisius  et  Lowerus. 
Quam  vellem,  Numine  faventi,  exoriatur  ex  hac  domo  aliquis,  cui  vias 
ab  Harveio  intentatas  explorare  contingat.  Nam  quod  ad  nervorum 
functiones  attinet,  et  eam  vim,  quaecunque  sit,  quae  latet  in  arcana 
eorum  fibra,  nil  certi  compertum  habemus,  quod  artem  medicam 
promoveat.  Haud  dubium  est,  quin  nostris  temporibus,  eo  scientiae 
processerunt  quidam  clarissimi  chirurgi,  ut  quae  pars  medullae 
spinalis  motibus  corporis,  quae  sensationi  inserviat,  aut  constat  aut 
constare  visum  est.  Quin  multa  a medico  laudato  nuperrime 
accepimus  de  contractionibus  musculorum  scripta,  quae,  stimulo 
cuti  admoto,  vel  invitae  percipiuntur.  Gratiae  quidem  medico,  de 
quo  loquor,  agendae  sunt,  quod  rem  arduam  et  difficilem  tractavit, 
eamque  innumeris  exemplis  illustravit.  Quinetiam  nonnihil  ab  illo 
effectum  est  ad  eum  cursum  recursumque  comprobandum,  quem 
hisce  invitis  contractionibus  in  causa  esse  ducit.  Sed  enim  ex- 
perimentis certioribus  opus  est,  quaE  mentibus  nostris  ea  lumina 
praeferant,  ut  pateat,  an  iisdem  medullae  spinalis  partibus  iisdemque 
nervorum  fibrillis,  pro  diversa  admoto  stimuli  ratione,  diversi  sint 
usus;  an  id  habendum  est  discrimen  inter  invitas  musculorum 
contractiones,  et  eas  quae  voluntariae  audiunt,  ut  diversae  singulis 
efficiendis  nervorum  fibrillae,  diversa  pars  medullae  spinalis  instru- 

menta  naturalia  sint.  Sic  enim  ad  veram  rei  rationem  ventum 
esse  fatebimur,  si  talibus  experimentis  constet. 

Fuerunt  profecto  in  hac  parte  Physiologice,  quos  Serveto  aut 
Caesalpino  fas  sit  componere ; at  nondum  exstitit  Harveii  similis 
aut  secundus.  Oportebit  eum,  quicunque  sit,  qui  tantis  incumbat 
ausis,  nec  ab  obtrectantium  odiis  nec  contumeliis  moveri.  Quippe 
Familiari  cuidam  ab  ipso  Harveio  memoratum  habemus,  “ ut 
multo  rarius  solito  ad  aegros  invisendos  esset  accersitus,  postquam 
librum  de  motu  cordis  ediderat.”  Quod  si  acciderit  Harveio  in  re 
sensibus  subjecta  quanto  magis  id  futurum  esse  credendum  est,  ubi 
de  phaenomenis  agitur,  quae  simulari  et  fraudibus  praetexi  praecipue 
soleant. 

Quin  ita  sumus  a natura  comparati,  ut  quicunque  novas  et 
inauditas  res  in  lucem  reddunt,  justiora  posteriorum  quam  suae 
aetatis  judicia  consecuti  sunt. 

Proximus  Harveio,  et  quem  diversi  hominum  ingenii  ratione 
habita,  vel  Harveio  componere  liceret,  incedit  Sydenhamus.  Nec 
ei  quidem,  etsi  historiae  “ morborum  fere  omnium”  literis  man- 
dandae operam  dedit,  observata  solum  posteris  tradere  in  animo 
fuit,  sed  etiam  res  novas  excogitare  et  abditas  medicinae  leges 
eruere  et  perscrutari.  Nec  defuere  vires;  sedenim  quae  felici 
conjectura  consecutus  est  Harveius,  ea  quidem,  utpote  sensibus 
objecta,  experimentis  statim  comprobare  potuit.  Quod  longe 

aliter  se  habeat  nece^sseest,  ubi  de  causis  et  natura  morborum 

1 

agitur.  Credo  tamen,  si  spatium  vitae,  quod  tantis  ausis  respon- 
derit, Sydenhamo  nostro  suppetisset,  magnum  opus  ab  eo  non 
inceptum  modo,  sed  etiam  effectum  fuisset,  quod  non  minus  apud 

posteros  valuisset,  quam  illud  magnificum  Harveii  de  sanguinis 
circuitu  repertum.  Id  profecto  meam  mentem  subiit,  quoties 
perlegerim  quas  a Sydenhamo  literis  sunt  mandata  de  morbis  epi- 
demicis. De  bis  morbis  profecto  quaeritur,  continua  quadam  serie 
quasi  facto  circulo,  alii  alios  semper  excipiant,  an  omnes  indis- 
criminatim  nullo  ordine  pro  occulta  aeris  diathese,  et  inexplicabili 
ratione  temporum  mortales  incessant.  Quod  potuit  laboris  huic 
questioni  expendendae,  id  dedit  Sydenhamus.  Nobis  autem  vereor 
ne  in  culpam  vertatur,  quod  nequaquam  qua  par  fuit  diligentia,  ad 
litem  hanc  de  morborum  natura  quam  movit  Sydenhamus,  compo- 
nendam usi  simus.  Scilicet,  qui  nos  impendio  nostro  nostrum 
ipsorum  nomina  et  numerum  in  tabulas  referre  nuper  voluerunt, 
credo  equidem  ab  iis  Legum  latoribus  in  melius  consultum  fuisset, 
si  morborum  epidemicorum  recensionem  et  enumerationem  im- 
pendio publico  faciendam  statuissent.  Actis  hujuscemodi  com- 
plendis nos  Collegii  Regalis  socii  operam  dare  non  recusaturi 
sumus ; quae  profecto  hujuscemodi  essent,  ut  nihil  magis  ad 
medicam  scientiam  augendam  faceret. 

Si  quidem  vacaret,  Socii  clarissimi,  et  mihi  pergratum  esset,  et 
vobis  credo  haud  molestum,  ut  longam  percurram  medicorum 
seriem,  qui,  etsi  non  fuerint  Harveio  et  Sydenhamo  pares,  eundem 
tamen  ortum  et  disciplinam  moribus  et  ingenio  referunt.  Sed 
hodierni  instituti  ratio  id  praescribit,  ut  arctiori  posito  limite  eos 
modo  complectar,  qui  aut  auctoritate  sua  aut  munificentia  rem 
nostram  auxerint.  Jumdudum  nonnullos  ex  eorum  numero  breviter 
perstrinxi,  quos  paullo  diffusius  disseruisse  oportuit.  Nam  Linacer 
aut  Caius  ne  e memoria  excidant,  vel  ideo  cavendum  est,  quia 

eodem  casu,  quicquid  apud  nos  extat  venerabile  et  pulchrum  et 
decorum  ne  intereat,  metuendum  est.  Quod  profecto  nonnulli  in 
animo  habere  videntur,  qui  Graecas  et  Latinas  literas  hisce  sedibus 
deturbandas  volunt,  eo  scilicet  argumento  usi,  ut  hujusmodi  studiis 
nequaquam  vacant,  qui  medicis  quantum  opus  sit  incumbunt. 

At  neque  Linacro  neque  Caio  haec  studia  impedimento  fuisse, 
quominus  medicinae  cultum  sedulo  prosequerentur,  vix  opus  est  ut 
vobis  edoceam.  Testatur  id  anatomia  a Caio  sedulo  culta,  et  ita 
culta,  ut  praelectiones  anatomicas  instituit.  Testantur  medici,  quos 
permultos  e Collegio  Gonvilliano  Academia  nostra  lubentissime 
accepit.  Nec  jure  dici  potest,  ut  aut  a Bakero  aut  ab  Heberdeno 
nostro  scientiae  medicae  ita  magis  profectum  fuerit,  si  minori  studio 
se  litteris  Latinis  et  Graecis  dedissent. 

Quod  autem  ad  utilitatem  hujusce  disciplinae  comprobandam, 
paucissimis  coram  vos  opus  est.  Nam,  si  longo  quidem  usu  com- 
pertum est,  mores  hisce  litteris  emolliri,  et  affectus  cordis  violen- 
tiores sedari,  anne  aliquis  esse  potest,  quem  iis  diligentius  incumbere 
oporteat,  quam  medicum,  ut  remedia,  quae  alioqui  natura  sua  sunt 
aspera  molli  manu  leniantur  ? 

Quinetiam,  si  vera  ferunt,  qui  nobiliores  animi  motus,  et  quandam 
/Litya\o\pv^iav  ex  literis  humanioribus  enasci  perhibent,  in  causa  quo- 
dammodo esse  potuit  haec  ipse  disciplina,  ut  bis  in  rebus  dubiis 
tantum  olim  defensorem  e nostro  ipsorum  numero  feliciter  nacti 
simus. 

Primum  scilicet  inter  belli  civilis  rabiem,  direpta  domo,  mox 
ignibus  eadem  concremata  optimus  Hamaeus  auctor  fuit,  ut  aedes 
nobis  aut  avitae  restituantur  aut  novae  fundentur.  Credo  equidem 

haud  aliam  ob  causam,  quam  quod  hac  erat  excultus  disciplina, 
inhumatas  clarissimi  Drydeni  relliquias  curavit  tumulo  que  reponi 
jussit  Garthius  noster.  Nam,  quod  commune  fuit  probrum,  id  pati 
nequivit  vir  literatissimus,  ut  talia  desint  erga  tantum  poetam  officia. 

Eos  mihi  limites  imponendos  esse  censui,  ut  de  Collegio  nostro 
ob  munificentiam  bene  meritos  praecipue  collaudem ; quod  si  sit, 
ecquis  esse  potest,  qui  me  jure  culpabit,  quod  posthabitis  aliis  ad 
Radclivium  libens  progrediar?  Nam,  qui  Oxoniam  nostram 
opibus  ornavit,  medicam  que  illius  urbis  scientiam  nobili  Bibliotheca 
ampliavit  et  communivit  ab  eo  nobis  summopere  benefactum  esse 
constat.  Diu  profecto  fuit,  quod  Oxoniae  et  Cantabrigiae  Alumnos 
hospitiis  excepimus,  et  in  sociorum  ordinem  ultro  retulimus.  Nec 
ulla  res  est  quas  magis  eos  nobis  hodie  devincit,  quos  ex  aliena 
quavis  academia  in  ordinem  sociorum  cooptavimus,  quam  quod 
moribus  et  ingenio  Oxonienses  et  Cantabrigienses  nostros  referre 
videantur.  Quin  memores  nos  esse  decet  pecunias  ex  opibus 
Radclivii  benignissime  nobis  collatas  ad  hanc  ipsam  aedificandam 
domum,  in  qua  hodie  versamur. 

Vix  opus  est,  ut  in  eo  collaudando  multus  sim,  qui  domus 
hujusce  mentione  habita,  animo  mihi  et  quasi  oculis  videtur 
obversari.  Nam  Baillaei  vel  ipsa  paries  aulae,  qua  hodie  excipimur, 
memores  nos  faciat,  necesse  est.  Sedenim  et  jucundum  est,  et 
operae  pretium,  ut  occasione  data,  contemplationi  hujusce  viri 
paullum  immoremur.  Non  quod  ille  quidem  aut  doctrina  aut 
medica  scientia  caeteris  longe  antecelluit,  etsi  in  his  rebus  nulli 
secundus  esset,  sed  quod  communi  quodam  sensu,  qui  in  illa 
fortuna  rarissimus  est,  tantopere  valuit.  Vos  etiamnunc  nonnulli 

meministis,  quam  clare  et  dilucide  omnia  exponere  solebat, 
quaecunque  aut  ad  sedem  aut  ad  curationem  cujus  vis  morbi  per- 
tineant;— quam  nihil  praetermisit  quod  rem  illustrare  possit,  quam 
nihil  adjecit,  quod  judicio  caliginem  offunderet.  Tantum  etenim 
abfuit,  ut  aut  jactantior  aut  effusior  aequo  esset,  ut  vix  conjecturis 
suis  de  natura  morborum  debitum  pondus  tribuisse  fertur.  Sciebat 
enim  Baillaeus,  imo  nimium  sciebat,  quantas  inter  ambages  versatur, 
qui  in  medica  scientia  philosophari  audeat. 

Si  quidem  vita  mortuorum  in  memoria  vivorum  ponitur,  haud 
iniquum  est  ut  Hopesium  nostrum  hoc  loco  collaudem,  quem 
primum  anatomiae  pathologicae  studiis  acriter  insistentem,  dein 
celeberrimo  nosocomio  Sti.  Georgii  decus  et  columen,  mox  vita 
ideo  excessisse  vidimus,  quod  cura,  heu  nimia!  morbis  aliorum 
levandis  invigilavit. 

Quos  hodie,  Socii  Clarissimi,  tanquam  de  Collegio  nostro  bene 
meritos  laudibus  ampliare  volui,  haud  dubium  est  quin  universa 
civitas  de  se  quoque  bene  meritos  fatebitur.  Nec  ulla  res  est,  quas 
nos,  eorum  successores,  arctiori  necessitudine  patriae  nostrae  de- 
vinctos teneat,  quam  hujuscemodi  annua  officiorum  commemo- 
ratio. Sed,  enim,  in  hac  Harveiana  lectione,  non  abs  re  futurum 
esse  credo,  ut  officia  quaedam  quam  brevissime  percurram,  quibus 
et  erga  nos  fungi  populares  nostros  et  concives  oporteat.  Quippe 
fieri  vix  potest,  ut  a nobis  publicae  saluti  consulatur,  nisi  civibus 
aliis  vicissim  curae  sit,  ne  quid  nos  aut  ex  erroribus  amicorum  aut 
ex  odiis  infensorum  detrimenti  capiamus. 

Vos  profecto,  si  qui  nunc  adestis,  ut  studiis  a medicina  alienis 
dediti,  hospitio  tamen  a nobis  hac  festa  die  lubentissime  excepti,  id 

mihi  precor  ignoscatis,  si  vos  quoque  de  talibus  officiis  breviter 
commoneam. 

Id  equidem  in  animis  praecipue  tenendum  duco,  ut  favor  et 
studium  populi  plus  in  arte  medica,  quam  in  alia  quavis  exercenda 
valeat.  Quod  profecto  nemini  mirum  videatur,  cui  in  mentem 
veniat  arcta  illa  necessitudo,  qua  medicus  cum  aegro  contineatur, 
necesse  est.  Sed  vereor,  ne  plane  fatendum  sit,  ita  plerumque 
comparari  aegros,  ut  ad  benevolos  eorum  conciliandos  affectus 
plus  valeat  jucundissima  quam  aptissima  praestare  remedia ; — 
et  eo  valeat,  ut  majoris  persaepe  habeatur  pretii,  non  qui  cul- 
tioris et  celsioris  sit  ingenii,  sed  qui  magis  sit  facetus  et  lepidus, 
et  astutus. 

Multa  nimirum  probra  in  medicos  conjecta  sunt,  quod  te^vtjv  si 
graece  loqui  licet,  potius  quam  in  re  medica  consequendam 

sibi  suis  studiis  nonnunquam  proponant.  Sed  enim  quid  obstare 
potest,  quominus  hujusce  generis  nonnulli  sint,  si  quidam  id  plane 
compertum  habeatur,  parum  eorum  interesse,  ut  in  rebus  patho- 
logicis aut  therapeuticis  aut  physiologicis  sint  instructi,  adsit  modo 
comitas  et  faciles  risus,  et  blandum  eloquium,  aliaeque  hujuscemodi 
virtutes  ? 

Parum  etenim  valebunt,  quos  hodie  celebravimus,  majorum 
exempla,  si  semel  id  cognitum  et  perspectum  sit,  ut  coram  istius- 
modi  judicibus  de  victoria  certandum  erit,  apud  quos  pluris  valebit 
aucupari  quam  meruisse  gratiam  et  favorem. 

Verum  enim  vero  ubi  de  officiis  erga  medicos  fungendis  agitur, 
silentio  minime  ea  praetereunda  sunt,  quae  disciplinam  et  institu- 
tiones conservandas  aut  in  melius  mutandas  spectant.  Novas 

scilicet  res  in  utrisque  moliti  sunt  viri  spectatissimi,  et  quas  ut 
nostri  Collegii,  ita  totius  civitatis  multum  interesse  confitendum 
est. 

Vix  opus  esse  reor,  ut  in  hoc  loco  munera  vobis  exponam,  quae 
Praesidenti  et  Censoribus  nostris  commissa  sunt.  E quibus  id 
praecipuum  duco,  ut  quater  quotannis  scientiae  eorum  perscru- 
tandae operum  praestent,  quibus  artem  medicam  exercere  in  hac 
urbe  et  locis  adjacentibus  propositum  sit.  At  quoad  longissime  • 
possim  respicere  annales  nostros,  eam  nobis  in  hac  examinatione 
placuisse  sententiam  video,  non  ut  suus  cuique  detur  locus  facta 
candidatorum  de  quibus  agitur  comparatione,  sed  ut  caveatur,  ne 
quid  respublica  detrimenti  capiat,  admissis  in  medicorum  ordinem 
indignis  et  inexpertis.  Haudquaquam  dubitavimus,  quin  ad  hunc 
modum  optime  efficiatur,  ut  successus  cuique  suus  meritis  postea 
responderit. 

Pauci  sedenim  elapsi  sunt  anni,  ex  quo  in  hac  urbe  academia  nova 
constituta  est,  de  qua  fausta  omnia  et  felicia  precor,  etsi  ad  nor- 
mam huic  nostras  prorsus  absimilem  constituta  sit.  Academiae 
scilicet,  cui  Londinensi  nomen,  id  vel  ab  initio  propositum  est,  ut 
candidatos  honoribus  et  praemiis  pro  cujusque  meritis  amplificet,  et 
ita  amplificet,  ut  eos  in  ordines  diversos  redigat.  Quod  profecto 
minime  inculpandum  fore  duco,  modo  vigili  cura  provideri  possit, 
ne  laudis  ex  hujuscemodi  concertationibus  oriundae  nimia  cupido 
noceat.  Majus  enim  momentum  habeat,  necesse  est  ad  victoriam 
talem  reportandam  physica  quam  medica  scientia  penitus  imbui. 
Adeo  amplior  est  philosophandi  materia  de  iis  rebus  quae  facile 
definiuntur,  quam  de  iis,  quae  vix  aut  ne  vix  quidem  finitionibus 

concludi  possunt.  Quae  profecto  res  in  causa  fortasse  fuit,  cur 
tot  et  tanti  medici  se  totos  physicae  scientiae  saepe  dederunt, 
scientia  vere  medica  nonnihil  neglecta.  Et  id  quidem  in  aetate 
provectiori  contigit.  Quid  autem  obstare  possit,  quominus  aemula 
et  ambitiosa  mens  juvenum  iis  scientiae  partibus,  quae  victoriae 
acquirendae  praecipue  conferant,  fere  totam  se  impendat,  et  ita 
impendat,  ut  candidati,  ^quibus  agitur,  aptiores  deveniant  ad  mor- 
borum et  remediorum  naturam  logice  discutiendam,  quam  ad 
sanandos  aegros  ? 

Breviter  ea  quidem,  et  qua  par  fuit  reverentia  perstrinxi,  quae 
claros  viros  in  re  non  satis  cognita  et  perspecta  peccavisse 
arbitror.  Utpote,  queis  neque  compertum  erat,  quid  hodie 
postulat  ars  medica  aut  ad  disciplinam  ejus  emendandam,  aut  ad 
institutiones  augendas,  nec  innotuit  quantum  vel  hujusce  Collegii 
institutionibus  inesset  boni  et  pretiosi,  quas  aut  promovisse,  aut, 
ubi  opus  sit,  immutasse  satius  ni  fallor  fuerit,  quam  novas 
instaurasse. 

Sunt  autem  sunt,  qui  majoris  peragendi  coepti  consilium  ceperunt, 
quam  quod  culturam  et  disciplinam  candidatorum  in  re  medica 
spectat.  Hi  sunt,  qui  in  unum  omnes  ordinem  redactos  mag- 
numque  ex  eorum  numero  lectum  senatum  volunt,  quicunque 
artem  medicam  exercent ; plausum  scilicet  ob  id  a populo 
petentes,  quod  imperium  sibi  quisque  et  summatum  conscire  posse 
videatur,  postquam,  pristina  medicinae  subversa  dignitate,  res 
nostrae  “ ad  summas  quasi  faeces  turbasque  redierint.”  Quos 
profecto,  ut  non  imitari  ita  nos  acerrime  propulsare  oportebit. 

Jamque  valete,  hospites  benigni,  et  vos  Socii  dilecti!  Nam 

quae  ad  hanc  litem  decernendam  attinent,  nec  hujus  loci  nec 
temporis  est  plura  disserere,  nec 


Usque  adeo  permiscuit  ima 
Summis  longa  dies, 

ut  istiusmodi  odiis  conculcata  pereat  Harveii  et  Linacri  antiqua 
domus. 

Nos  tamen,  eorum  haeredes,  summa  ope  niti  decet,  ne,  si  quid 
longa  dies  hisce  institutionibus  intulerit,  quod  in  melius  mutari 
possit,  corrigere  id  et  pro  viribus  nostris  emendare  praetermittamus. 


